《白牛居士跨犊歌》
清代·洪坤煊

一封莎草平芜色，江南十里春如织。青枫泾畔夕阳时，跨上乌犍人不识。

水田漠漠烟濛濛，轻蓑短笠嬉凉风。东郊雨晴泥路滑，四蹄踏破花蹊红。

万言献罢归来早，熙宁新法太草草。远传风教忆河汾，桑麻自古溪流好。

南山白石清水寒，何人长夜歌漫漫。黄昏饭牛饲辕下，明日横经角上看。

作者简介：洪坤煊，字载厚，号地斋，临海人。乾隆壬子举人。有《地斋诗草》。